钦定古今图书集成/明伦汇编/闺媛典/第370卷 > 《华山女》韩愈
## 钦定古今图书集成/明伦汇编/闺媛典/第370卷 > 《华山女》韩愈

“街东街西讲佛经，撞钟吹螺闹宫庭。广张罪福恣诱
胁，听众狎恰排浮萍。黄衣道士亦讲说，座下寥落如
明星。华山女儿家奉道，欲驱异教归仙灵。洗妆拭面
著冠帔，白咽红颊长眉青。遂来陞座演真诀，观门不
许人开扃。不知谁人暗相报，訇然振动如雷霆。”扫除
众寺人迹绝，骅骝塞路连辎軿。观中人满坐观外，后
至无地无由听。抽钗脱钏解环珮，堆金叠玉光青荧。
天门贵人传诏召，六宫愿识师颜形。玉皇颔首许归
去，乘龙驾鹤来青冥。豪家少年岂知道，来绕百匝脚
不停。云窗雾阁事恍惚，重重翠幕深金屏。仙梯难攀
俗缘重，浪凭青鸟通丁宁。